Eddie nie weens skopvoet uit beginspan | Netwerk24
Deur Marnus Kok 07 Maart 2021 15:30
Dié versekering kom van MJ Mentz, hulpafrigter van die Pumas, met die nuus dat Fouché nie Dinsdag teen die Bulle in Mbombela sal speel nie.
Eddie Fouché het 'n rapsie meer as 'n week gelede 'n afdag met die voet teen die Leeus in Johannesburg beleef. Foto: Gallo Images
Die twee spanne pak mekaar in die voorbereidingsreeks.
"Ons gebruik die reeks om ons diepte te bou. Dit is hoekom ons vir spelers wat dalk nie verlede seisoen so baie kans gekry het nie, nou 'n geleentheid gee.
"Dit bied ook aan daardie spelers die geleentheid om hul hande op te steek vir 'n plek in die span en ons kan boonop sien of ons stelsel werk," sê Mentz.
Fouché, 'n losskakel, het 'n rapsie meer as 'n week gelede 'n effense afdag met die voet teen die Leeus in Johannesburg beleef. Hy het met drie strafdoel-pogings en 'n doelskop misluk.
MJ Mentz, hulpafrigter van die Pumas. Foto: Gallo Images
Die Johannesburgers het met 32-28 gewen.
"Daar is beslis niks met Eddie se tegniek fout nie. In die opwarming voor daardie wedstryd was sy skoppe in die kol en ook verlede seisoen voordat hy beseer is, het hy baie goed geskop," sê Mentz.
Jimmy Stonehouse, afrigter van die Pumas, het behoorlik die oë laat rek met die aankondiging van sy span vir Dinsdag se wedstryd teen die Bulle.
Die laaste keer wat die twee spanne slaags was, in Januarie, was die Laevelders met 44-14 baas. Benewens Fouché, word staatmakers soos Ginter Smuts (skrumskakel), Wayne van der Bank (senter), Willie Engelbrecht en Daniel Maartens (albei losvoorspelers) ook ruskans gegun.
Hoewel die Pretorianers daardie dag nie met hul beste span in die Laeveld opgedaag het nie, sal jy dink Stonehouse-hulle sal hul grofgeskut uitpluk om die Bulle weer te laat gras vreet.
Met Fouché wat op die plaasvervangersbank, kry Niel Marais 'n geleentheid om 'n kleim af te steek op die Laevelders se nr. 10-trui. Sy skakelmaat is Dian Badenhorst, seun van die voormalige Springbok-vleuel Chris Badenhorst.
Voorlangs span Stonehouse 'n splinternuwe lostrio in. Francois Kleinhans, Phumzile Maqondwana en Kwanda Dimaza kry speelkans met Engelbrecht, Maartens en Ewart Potgieter wat 'n blaaskans gegun word.
Intussen het die bielieslot Le Roux Roets die afgelope week permanent na Durban verhuis. Hy sou vanjaar weer as leenspeler vir die Haaie diens gedoen het, maar die KwaZulu-Natallers het nou sy dienste permanent bekom.